רגע עם דודלי

**רגע עם דודלי** היא תוכנית טלוויזיה ישראלית מקורית לילדים, בהפקתה של הטלוויזיה החינוכית. התוכנית שודרה במשך כ-5 שנים (בין השנים 1976–1981) ולאחר מכן שודרה בשידורים חוזרים וזכתה לפופולריות רבה בשנות השבעים והשמונים. הסדרה (למעט פרק אחד) צולמה בשחור-לבן.

בתוכנית השתתפו השחקנים שלמה ניצן בתפקיד דודלי, בעל חנות מכולת, ציפי מור בתפקיד רגע (בובה שהפכה לילד) וספי ריבלין בתפקיד פיסטוק, וכן השתתפו ילדים ושחקנים אורחים, אשר חזרו בחלק מן התוכניות. רוב התוכניות התרחשו בחנות המכולת עצמה, אף כי לשכונה היה חלק נכבד בעלילה והיא שימשה גם כאתר הצילומים. דמות נוספת שהייתה בתוכנית היא "חביתוש" (בדיבובו של שלמה ניצן), בובה מכנית גדולה, שבסיסה חבית ואשר יכולה לדבר ולהתנועע כל עוד מקפידים למתוח את הקפיץ במנגנון שלה בעזרת מפתח.

כל תוכנית נפתחה בקטע אנימציה קצר שהיה בנוי סביב דמותה של ציפי הציפור. את ציפי צייר טוביה קורץ, האחראי על יצירת הפרפרים מהתוכנית פרפר נחמד, והפיקה שושנה צחור, שהפיקה את כל **רגע עם דודלי**, כמו גם את **[[בבית של פיסטוק]]** ו**[[פרפר נחמד]]**. את נעימת החליל שהייתה הרקע לסרטוני האנימציה ואת שיר הפתיחה של "רגע עם דודלי" הלחין מוזיקאי הג'אז רומן קונסמן.

התוכנית נועדה לחנך את הילדים בנושאים כמו חברות ועזרה הדדית וליצור אצלם ידע בנושאים מגוונים כגון תקשורת, הבדלים בין עולם המבוגרים לעולם הילדים ועוד. הסדרה לוותה בחומר לימודי לגיל הרך – משחק בשם "שחק לי סיפור" ותדריך לגננת ולהורים.

הפרקים צולמו בשחור-לבן (למעט פרק אחד) באולפני הטלוויזיה החינוכית ברמת אביב. הפרק **נמל** הוא היחיד שצולם מחוץ לאולפן ובצבע. בתחילת שנות ה-80 רכשה החינוכית ניידת שידור שאיפשרה לה לראשונה להקליט ולשדר בצבע, אולם המכשור בתוך האולפנים אפשר צילום בשחור-לבן בלבד. הפרק **נמל** צולם מחוץ לאולפן ולכן ניתן היה לצלמו בצבע. תוכנית הבת **[[בבית של פיסטוק]]** כבר צולמה בצבע החל מעונתה השנייה לאחר שדרוג הציוד באולפני הטלוויזיה החינוכית בשנת 1982.

בתחילת שנות השמונים ולאחר ששלמה ניצן הודיע על כוונתו לא לשוב לדמותו של דודלי, הוחלט ליצור ל**רגע עם דודלי** סדרת בת בשם **[[בבית של פיסטוק]]**.
בשנת 2006, כאשר חגגו 40 שנה להקמת הטלוויזיה החינוכית - התוכנית **רגע עם דודלי** זכתה בתואר התוכנית האהובה ביותר. בשנת 2008 יצא לאור מארז תקליטורים ובו 12 הפרקים הראשונים של הסדרה. מארז נוסף ובו 11 הפרקים האחרונים יצא לאור בתחילת 2009.

שישה מן הפרקים נחשבו אבודים, ביניהם גם הפרק הראשון, מכיוון שתחילה הטלוויזיה החינוכית לא העבירה את הסרטים המקוריים לפורמט מודרני. עד ל-2008 כל הפרקים שוחזרו בהצלחה לפורמט מודרני מקלטות שידור שנעשה בהן שימוש בשנות השמונים. 

ב-2017 חשפה החינוכית את פרק הפיילוט שצולם בינואר 1975 אך מעולם לא שודר. בפרק זה השחקן רולף ברין גילם את דודלי והשחקן אלי גורנשטיין גילם את אדון ששון.
לחביתוש היה קול נשי והוא שימש ככרטיס ביקור מזמר של דודלי, כשמותחים אותו. רגע נראה יותר כבובה אנושית מאשר כילד, וכמו כן תלבושתו נראתה אחרת. ובנוסף הייתה בובת לגו ששמשה בעיקרון כמעבר לקטעי האנימציה שבהם הופיעו דמויות ומבנים מלגו.

## משתתפים קבועים
* שלמה ניצן (דודלי/חביתוש)
* ציפי מור (רגע)
* ספי ריבלין (פיסטוק)
ממוזער|250px|חביתוש (בובה)

## משתתפים נוספים
* ברוך דוד (אדון ששון)
* אסתר גרינברג (סבתא מונה)
* שרה אמן (גברת רחל)
* מיכל שולמן (דנה, שכנתו של דודלי)
* שרון ויאלגוס (שרון, אחותה של דנה)
* בתיה ברק (אמא של דנה)
* יורם בוקר (פנטומימאי)
* אלברט כהן (שר את שיר המדידה)
* סימון רוזנפלד (אליהו הדוור, עולה חדש מרוסיה)
* אמיר אוריין (מנחה את תוכנית הטלוויזיה "מי שמע מי ראה מי איבד מי מצא")

## פרקי הסדרה
***דודלי, רגע, ומי עוד?** (פרק 1) - ילדים באים לבקר אצל דודלי. הוא מגלה להם את סוד ההפתעה שבקופסה: זוהי בובה-על-חוט בדמות ילד. בחלומו של דודלי קם הבוב לתחייה והוא מקבל את השם "רגע". רגע לומד להכיר את החנות של דודלי ועוד דברים רבים אחרים. אדון ששון בונה נדנדה מחבית וסבתא מונה מספרת מעשיה באפרוח שרוצה לצאת מן הביצה. שודר ב-29 באפריל 1976

***זה עם זה** (פרק 2) - רגע מתעורר בבוקר ומוצא את בגדיו לפי הציורים שצייר לעצמו אמש על הלוח. במשחק עם דודלי לומד רגע שקל יותר למצוא דברים כשהם מסודרים. מר אליהו, עולה חדש, רוצה לפתוח בקבוק, אך אין לו פותחן, אבל רגע עוזר לו לפתור את הבעיה. בעזרת כמו-כמו הבובה לומד רגע "מה-כמו מה" וגם שומעים את סיפור הברווזון מפי בובות בעלי-חיים. שודר ב-13 במאי 1976

***גם רגע בונה בית** (פרק 3) - רגע רוצה לגור בבית משלו ובסופו של דבר מחליט לגור בחצר. הוא לומד כי בגלל הגשם והרוח, אדם צריך לגור בתוך בית. אדון ששון מספר על האיגלו של האסקימואים ועל האוהלים של הבדואים. עם רדת הלילה חוזר רגע אל דודלי - ושניהם חדים חידות מצחיקות זה לזה. שודר ב-20 במאי 1976

***סימנים במקום מילים** (פרק 4) - דודלי צרוד ולכן אינו יכול לדבר. בעזרת סימנים קוליים ומצוירים מבין רגע את מה שדודלי רוצה לומר לו. גם פיסטוק מנסה לדבר בצלילים אך לא מבינים אותו, כי הוא אינו משתמש בסימנים מוסכמים. דודלי מספר לילדים סיפור בלי מילים. שודר ב-17 בנובמבר 1976

***כך קונים וכך מוכרים** (פרק 5) - דודלי עסוק מאוד באותו הפרק: חנותו מלאה בקונים, אבל דודלי לא רק מוכר, אלא גם קונה סחורה. גם רגע רוצה למכור דברים, למשל: נעליים, משקפיים, עוגות, פלאפל ועוד. הוא וחבריו משחקים בסופרמרקט, שוקלים, אורזים, עורכים חשבונות ומשלמים. גם פיסטוק בא לחנות, מודד, שוקל, ואורז, אך לא תמיד עושה זאת בהצלחה. שודר ב-29 בדצמבר 1976

***גולו גלגלים** (פרק 6) - רגע עוזר לדודלי בחנות ומגלה כי בעזרת הגלגל אפשר להזיז, להרים ולדחוף דברים ביתר קלות. אליהם מצטרפים חברים ויחד לומדים על גלגלים וגלגלות. פיסטוק מגלה בדרכו שלו אילו גלגלים אינם מתגלגלים. שודר ב-26 בינואר 1977

***בואו נדבר** (פרק 7) - רגע לומד שצריך לדבר באופן ברור כדי שיבינו מה הוא רוצה, או את ההסברים שלו לגבי מה שהוא עושה. שודר ב-26 בינואר 1977

***מה הבעיה?** (פרק 8) - הענף שעליו תלויה הנדנדה נשבר ויש לתקן אותו. חבריו של רגע, יחד עם פיסטוק, יורם ודודלי, תורמים לפתרון הבעיה. שודר ב-9 בפברואר 1977

***כאשר אנחנו יחד** (פרק 9) - רגע מתעורר מאוחר, אבל דודלי אינו כועס ועושה את העבודה במקומו. אמא מזהירה את דנה לא לשחק בכדור בתוך הבית, אך דנה ממשיכה ושוברת אגרטל. אמא כועסת, אך אף על פי כן עדיין אוהבת את דנה. דנה ואחותה מתנצחות בשיר - מה הכי כדאי להיות, קטנה או גדולה? לרגע לדודלי, לילדים ולשכנים טוב להיות ביחד הן בשעת דאגה והן בשעת שמחה. שודר ב-18 באוקטובר 1978

***עם עוד מישהו** (פרק 10) - רגע מתערב בשיחת טלפון של דודלי, המדבר עם הספק אפרים, אך מתברר כי שיחה משולשת בטלפון אינה מובנת. לרותי יש בובה. לנחמה אין בובה, אבל יש עגלה. שתי הילדות לומדות לשתף פעולה במשחק בגינה. רגע, דודלי והילדים ממחיזים את הסיפור "אליעזר והגזר" (בלחן חדש של שמעון שגיא שנכתב לתוכנית זו), ושם, בזכות חלוקת תפקידים מסודרת ומשיכה משותפת ומתואמת, הם מצליחים סוף-סוף לשלוף את הגזר. שודר ב-25 באוקטובר 1978

***גם אני יכול** (פרק 11) - רגע רוצה לעזור לדודלי בעיסוקיו בחנות. הוא מנסה למזוג דבש לצנצנות קטנות אך אינו מצליח. רגע גם מנסה לטפל בדנה הקטנה, אך גם דנה רוצה לעשות את הדברים בעצמה. רגע מגלה שדודלי אינו יודע לקרוא רוסית וגם לא לתקן קצר חשמלי, ומתפעל מן הגילוי שיש קטנים שיכולים לעשות דברים בעצמם ויש מבוגרים שאינם יכולים לעשות כל דבר בעצמם. בערב מספר דודלי לרגע מעשה ב"זנבנם" שלמד בעזרת משפחתו להיתלות לבד בזנבו. שודר ב-1 בנובמבר 1978

***דודלי תמדוד לי** (פרק 12) - רגע וחבריו מחליטים להתקין את הרגל החסרה לשולחן יום-ההולדת. אחרי ניסיון לא מוצלח בהרכבת "רגל מקוביות" הם מודדים בעזרת קובייה אחת קרש ומקבלים את הגובה המתאים. רגע גם מתנסה במדידת אורך שונה של חבלים, כדי לתלות עליהם קישוטים. לדנה יש בעיה של כיסוי שטח השולחן ופותרת אותה בעזרת שני גליונות ניר-עתון. פיסטוק הכין זר, אך טעה במדידת היקף ראשו - על כן הוחלט לחגוג את יום ההולדת לחביתוש - שהזר מתאים בדיוק לו. שודר ב-13 בדצמבר 1978

***ממה עושים דברים** (פרק 13) - לרגע והילדים יש סירות עשויות מחמרים שונים. הם משיטים אותן בגיגית מים, ובעזרתו של דודלי וכמו-כמו הם מגלים את תכונות החומרים הגורמים לעצמים השונים לצוף או לשקוע. לפיסטוק יש חבר חדש - דג. רגע ופיסטוק מנסים למצוא לו "מקום מגורים" מתאים: שיהיה בלתי חדיר למים, שקוף, מוצק, לא מתכופף, ולא מתכווץ. דודלי והילדים אופים עוגה ומגלים יחד מה קורה לחמרים (קמח, סוכר, ביצה, מרגרינה וכו'), כשבוחשים, לשים, מקציפים ואופים בתנור. שודר ב-20 בדצמבר 1978

***איפה המפתח?** (פרק 14) - פיסטוק לקח את המפתח של חביתוש כדי למתוח את עכבר הצעצוע שלו ומחביא אותו בחול; כדי למצוא אותו שוב הוא קובע לו סימנים בולטים בשטח. בינתיים מגלים דודלי ורגע שחביתוש "משותק". בלי המפתח אי אפשר למתוח את הקפיץ במנגנון שלו, והוא אינו יכול לדבר ולשיר. דודלי שולח את רגע אל אדון ששון ומצייד אותו במפה מצוירת שמראה לו את הדרך. בפרק זה נאמר המשפט שהפך לקאלט ישראלי ידוע: "לא לוקחים מפתח של חביתוש בלי רשות של רגע ודודלי". שודר ב-27 בדצמבר 1978

***שברו את הכלים** (פרק 15) - רגע וחבריו מגלים שבגרוטאות אפשר לעשות שימוש חדש. הם ממציאים להם משחקים כיד הדמיון הפורה עליהם: מכונת תפירה משמשת אניה; משפך - רמקול; מטחנת בשר - משאבת דלק ועוד. בהשתתפות הציפור המצוירת ובליווי שיר "הגרוטיאדה" מטיס רגע - הטייס את החבורה "לירח". שודר ב-17 בינואר 1979

***סוודר, קרטיב, תירס חם** (פרק 16) - גב' רחל עורכת בחנותו של דודלי את קניותיה בהזדמנות זו אנו לומדים מניין באים המצרכים השונים: הביצים- מן הלול, התפוזים-מן הפרדס, הצמר- מן הכבשה וכו'. אך דודלי אינו מסתפק בהסבר המילולי, אלא עורך איתנו סיור אמיתי בלול, במכון החליבה, ובפרדס. גם פיסטוק מחליט לעשות לו חנות, אך מתעלם מן הצורך להזמין את המצרכים ממקום הייצור שלהם. פיסטוק משוכנע כי יוכל להצמיח תירס בעציץ, לסרוג סוודר מכבשה וכו'. שודר ב-24 בינואר 1979

***מי שמע? מי ראה?** (פרק 17) - המודעה, העיתון, הרדיו והטלוויזיה הם מכשירים אשר בעזרתם ניתן להפיץ מידע או לשתף אחרים באותה אינפורמציה, אותה התנסות או אותו אירוע. "מוקי הכלב של דנה אבד - מי שימצא נא להודיע מיד" - מודעה זו מתפרסמת בעזרת כל אמצעי התקשורת האמורים, רגע ודנה מציירים, כותבים ותולים מודעות בחנות ובמקומות שונים בשכונה; אדון ששון מדפיס מודעה בעיתון - אך הכלב עדיין לא נמצא. לאחר שמודיעים על האבידה באמצעות הטלוויזיה - מופיע פיסטוק, אשר קרא ושמע את כל הפרסומים וזיהה את מוקי האובד ומחזירו בריא ושלם לדנה. שודר ב-21 בפברואר 1979

***בשכונה שלנו** (פרק 18) - בשכונה אין מגרש משחקים, לכן משחקים רגע וחבריו בתוך החנות. דודלי מציע להם לשחק במקום אחר, אבל השכנה מבקשת לא להעיר את תינוקה, הגנן - לא לדרוך על הדשא, שמש בית הכנסת - לא להפריע למתפללים. כדי לפתור את בעיית הילדים מכנס דודלי אספת שכנים. פיסטוק מציע פתרונות מעניינים אבל לא ניתנים לביצוע, לבסוף מחליטים לפנות את מגרש הגרוטאות וכולם - הקטנים עם הגדולים בונים שם מגרש משחקים. שודר ב-10 באוגוסט 1979

***למה ומדוע...?** (פרק 19) - רגע מוצא שלושה צבים ומסתיר אותם בקופסה. חבריו מנסים לנחש מה יש בה, אך אינם מצליחים, ורק בעזרת שאלות מדויקות וחכמות הם מגלים את הסוד. בין פיסטוק לחביתוש נופלת אי הבנה: פיסטוק משוכנע כי בשכונה מסתובבות חיות מסוכנות, אך מתברר כי הכוונה למשפחת צבים. אבד המפתח של החנות ורק אחרי דרישה וחקירה מגלים את מקום המפתח וגם את הבעלים האמיתיים של משפחת הצבים. שודר ב-16 בדצמבר 1979

***מים מים** (פרק 20) - רגע תוהה ולומד מניין באים המים לברזים. הוא עושה הכרה עם הצינור הראשי ועם הצינורות בתוך הקיר, ויוצא עם דודלי אל מגדל המים. המים בשכונה נפסקים עקב תקלה בצינור הראשי. מתברר כי כולם סובלים עקב הפסקת המים; בני האדם, בעלי החיים, והצמחים. פיסטוק מחליט שלא צריך להתרחץ, לצחצח שיניים וכיוצא בזה. אך בינתיים מתקנים את התקלה ושוב יש מים. שודר ב-30 בספטמבר 1980

***לקרוא ולכתוב** (פרק 21) - לאחר האזנה לסיפור "רובינזון קרוזו" שמספר דודלי, מחליטים רגע וחבריו לשחזר את חייו על האי הבודד. במהלך "חייהם" על האי הם לומדים את היתרונות שבמידע כתוב בכך שאין צורך לזכור דברים בעל פה, ושאפשר להעביר בעזרתו מסרים מורכבים גם למרחקים גדולים ובתפוצה גדולה. ההודעה בבקבוק שהם שולחים מגיעה לידיו של פיסטוק שמחליט להחלץ לעזרת הלכודים על האי. שודר ב-23 באפריל 1981

***בנמל** (פרק 22) - דני הוא רב חובל ומגיע אל דודלי לביקור. הילדים עורכים לו קבלת פנים ושואלים אותו הרבה שאלות. דני מסביר להם על עבודתו כרב-חובל, על ארצות, כלי- תחבורה ושימושם, באוויר ובים. דני מזמין את דודלי ורגע לביקור בנמל. הם נוסעים לנמל חיפה שטים בסירה מבקרים במחסנים ומגיעים אל האוניה של דני שם הם מתארחים ומבקרים בחדרי המכונות במטבח ובסיפון ובחדרי המגורים. צולם בצבע. שודר ב-14 באוקטובר 1981

***זהירות מונעת אסון** (פרק 23) - צובעים את החנות של דודלי ולומדים להיזהר ממסמרים ומזכוכיות כדי שלא להיפצע. רגע מחליט להכין ארוחת בוקר אך גם במטבח צריך להיזהר בעת הדלקת הגז, חיתוך הירקות או הכנסת התקע של החשמל. רגע נפצע מחוסר זהירות והולך למרפאה עם פיסטוק ודודלי. שודר ב-23 בדצמבר 1981

***רגע עם "ציפקישפורים"** (פרק 24) - ספיישל פורים עם כל הדמויות מתוכניות הילדים לגיל הרך המציגים יחד את מגילת אסתר. בגתן ותרש (ספי ריבלין וישראל גוריון) מנהלים את ההצגה (כמובן בדיוק על פי המגילה). אחשוורוש (קישקשתא) בוחר לו את אסתר המלכה (ציפי שביט). מרדכי היהודי (רגע) אינו כורע ואינו משתחווה בפני המן (חביתוש). ובעוד נודדת שנתו של המלך אחשוורוש מתברר כי אכן חייו ניצלו הודות למרדכי שראוי לפרס - בגד וסוס מלכותיים. שודר ב-2 במרץ 1980

## טריוויה
הבית השני של שיר הפתיחה מתחיל במילים "לי חבר, קוראים לו רגע, **בּוּבּ** שובב, הוא ממש פגע", ולא כפי שרוב האנשים שרים "הוא שובב, הוא ממש פגע". רגע אינו ילד, אלא בוב, צורת זכר (לא תקנית) של בובה.

דודו טופז הגה את השם "פיסטוק" עבור הדמות בתוכנית.

## בתרבות

* בעונה השלישית באחד מפרקי הסדרה של "הקומדי סטור" נעשה מערכון פארודי על הסדרה זו, במערכון השתתפה גם ציפי מור שגילמה את רגע.
*ציפי מור עשתה את רגע גם בפרודיה על רגע עם דודלי ששודר ב"ערב אדיר" בהשתתפות אדיר מילר (בתור פיסטוק) ויובל סמו (בתור דודלי).
*בסדרה "הפיג'מות" נעשתה פרודיה על הסדרה הזו ועל "ריצ'רץ'", הפרק הוקדש לזכרו של ספי ריבלין שגילם את פיסטוק.

## קישורים חיצוניים

* 
* 
* 
*  (עם הטעות הנפוצה)
* 
* 
* פרק הפיילוט,שמעולם לא שודר
* 

## הערות שוליים

קטגוריה:תוכניות טלוויזיה ישראליות לילדים
קטגוריה:תוכניות טלוויזיה ישראליות שעלו לשידור בשנות ה-1970
קטגוריה:הטלוויזיה החינוכית הישראלית: תוכניות וסדרות
קטגוריה:תוכניות וסדרות טלוויזיה ישראליות בכיכובן של בובות
קטגוריה:כאן חינוכית: תוכניות וסדרות